 Otu a kpọrọ Rotary Club International, mpaghara nke 9142, nọrọ nụbọchị Tọọzdee wee bute ma nye ụlọ ọba akwụkwọ steeti Anambra onyinye akwụkwọ ọgụgụ dị iche iche. Nke ahụ bụ nnọọ otu nime mbọ ha na-agba  iji wee kwalite omenala ịgụ akwụkwọ nyegara ezi ụmụafọ ala anyị.Ka ọ na-ekwu okwu na ya bụ mmemme inyefe akwụkwọ ndị ahụ naka ụlọ ọba akwụkwọ ahụ, bụ nke a maara dịka Prof. Kenneth Dike Central E-Library nAwka; naha onye isi mpaghara 9142 ahụ, bụ Dọkịnta Emma Udeh-Akpeh, osote ya bụ Ọkammụta Michael Okikpo kwuputara na atụmatụ ahụ so nụtụ nke ya bụ otu na-atụnye nịkwalite ezi ọnọdụ mmụta na agụm akwụkwọ nogogo dị iche iche nala Naịjiria.Maazị Udeh-Akpeh kwuputanworo ịgbasi mbọ ike nke otu ahụ ninyere ndị ụwa na-atụ nọnụ aka, ma sịkwa na ha ga na-aga nihu nịrụ ya bụ ọrụ obi ebere.Ụfọdụ ndị selitere isi notu ahụ, nke gụnyere Maazị Amobi Adịrịka na Uche Akpakama kọwara otu Rotary Club dịka otu na-adịghị achọ uru ego, ma kpọpụtagasịkwa ọtụtụ ihe dị iche ya bụ otu megoro nakwa ụfọdụ atụmatụ ndị ọzọ ha ji naka.Nokwu nke ya, onye isi otu jikọtara ụlọ ọba ego dị iche iche nala Naịjirịa, ngalaba nke Anambra, bụ Dọkịnta Uju Nwaforizu toro ndị otu a nihi ezi nzọpụ ụkwụ ahụ  nikpochalata amaghị akwụkwọ ma kwalitekwa ezi ọnọdụ agụm akwụkwọ nala anyị, ma kpọkuzie ndị nne na nna ka ha nye aka jalie ụmụ ha iji wee kete oke na ya bụ uru amamihe site nịga nụlọ ọba akwụkwọ ahụ na ụlọ akwụkwọ ndị ọzọ dị iche iche agụ akwụkwọ na mgbe na mgbe.Nozi ekele ya, onye nọgodi  dịka onye isi ụlọ ọba akwụkwọ ahụ, bụ Nwaada Nkechi Udenze kwupuuru ma tokwa ndị otu ahụ banyere ezi atụmatụ ahụ, ma rịọkwazie ndị nne na nna ka ha nye aka nịkwalite ọnọdụ mmụta nebe ụmụ ha nọ nihi na ọ dịrịghị naanị ndị nkụzi, kama, ọ bụ ọrụ dịịrị mmadụ niile.Ihe pụtakarịchara ihe na mmemme ahụ bụ inyefegasị akwụkwọ ọgụgụ ahụ naka ndị isi ụlọ ọba akwụkwọ ahụ bụ Kenneth Central E-Library site naka ndị otu ahụ. 